“น้ำมันดิบ” ยังสำคัญ แม้โลกจะใช้รถ EV มากขึ้น
เรามาดูกันว่า น้ำมันดิบ ใช้ทำอะไรได้บ้าง ?  ลงทุนแมนจะเล่าให้ฟัง
4 เม.ย. 2566

“น้ำมันดิบ” ยังสำคัญ แม้โลกจะใช้รถ EV มากขึ้น /โดย ลงทุนแมน
EV เป็นเมกะเทรนด์ของโลก ไม่ใช่คำพูดเกินจริงแต่อย่างใด เพราะนาทีนี้ ผู้ผลิตยานยนต์ทั่วโลก ต่างก็พัฒนา EV ของตัวเอง
ทั้งเจ้าตลาดเดิมอย่าง Toyota, Ford, GM ไปจนถึงผู้เล่นรายใหม่ ทั้ง Tesla ที่เป็นผู้นำอยู่ตอนนี้ ตลอดจนแบรนด์หน้าใหม่จากประเทศจีน เช่น BYD, Nio, GWM และ XPeng
การเติบโตของ EV ดูเหมือนจะทำให้ธุรกิจน้ำมันกลายเป็นธุรกิจตกยุค เพราะต้นทุนพลังงานไฟฟ้านอกจากจะมีราคาต่ำกว่าแล้ว ยังมีความผันผวนน้อยกว่าด้วย เมื่อเทียบกับราคาน้ำมัน ที่ผันผวนตามสภาพเศรษฐกิจโลก
แต่ในความเป็นจริงแล้ว น้ำมันดิบ ยังคงสำคัญ ในชนิดที่ว่าโลกของเรา ยังขาดไม่ได้
วันนี้ เรามาดูกันว่า น้ำมันดิบ ใช้ทำอะไรได้บ้าง ? 
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
การมาถึงของรถยนต์ EV ทำให้อุตสาหกรรมน้ำมันต้องเจอกับความท้าทายและกำลังจะถูก “ดิสรัปต์”
จากการเก็บข้อมูลค่าใช้จ่ายที่ใช้สำหรับการเดินทางในระยะทาง 160 กิโลเมตร ระหว่างน้ำมันกับไฟฟ้า โดยพิจารณาที่ค่าใช้จ่ายสูงสุดและต่ำสุด ที่รถแต่ละชนิดใช้ พบว่า
- รถที่ใช้น้ำมัน 
มีค่าใช้จ่ายต่ำสุด 258 บาท สูงสุด 480 บาท	
- รถที่ใช้ไฟฟ้า 
มีค่าใช้จ่ายต่ำสุด 158 บาท สูงสุด 175 บาท
จากตรงนี้ จึงไม่แปลกที่จะคิดว่า ไฟฟ้า จะเป็นพลังงานหลักในยานยนต์ แทนที่น้ำมันเบนซิน หรือน้ำมันดีเซล ที่เราใช้กัน
อย่างไรก็ตาม ก็ต้องบอกว่าผลกระทบที่เกิดขึ้น จำกัดอยู่ในกลุ่มยานยนต์เท่านั้น เนื่องจากน้ำมันดิบยังมีการกลั่นออกมาได้อีกหลายรูปแบบ นอกเหนือจากเชื้อเพลิงที่เราใช้กันในชีวิตประจำวัน
คำถามที่ตามมา ก็คือ แล้วน้ำมันดิบ กลั่นออกมาเป็นอะไรได้บ้าง ?
 
ถ้าลองมาดูผลผลิตที่ได้ จากการกลั่นน้ำมันดิบทุก ๆ บาร์เรล จะได้เป็น
- เบนซิน 42.7%
- ดีเซล 27.4%
- เชื้อเพลิงอากาศยาน 5.8%
- น้ำมันเตา 5.0%
- ยางมะตอย 4.0%
- น้ำมันเตาชนิดเบา 3.0%
- ไฮโดรคาร์บอนและอื่น ๆ 12.1%
จะเห็นได้ว่านอกเหนือจาก เบนซิน และดีเซล ที่ใช้ในรถยนต์แล้ว เรายังได้ผลิตภัณฑ์อื่น ๆ ที่สำคัญ โดยเฉพาะปิโตรเคมี หรือกลุ่มที่ถูกกลั่นเป็นไฮโดรคาร์บอน สัดส่วนราว 1 ใน 10 ของการกลั่นน้ำมันดิบ
เรามาดูกันว่ากลุ่มผลิตภัณฑ์นี้ 
นำไปใช้ประโยชน์อะไรได้บ้าง ?
ตัวอย่างในชีวิตประจำวันของเรา ก็เช่น 
- การผลิตเป็นพลาสติกทุกประเภท  
- ใยสังเคราะห์นำไปผลิตเป็นยาง 
- ปุ๋ย 
- สีสังเคราะห์ 
- ผลิตภัณฑ์สำหรับการเคลือบ
รวมถึงในโรงงาน กลุ่มปิโตรเคมีก็จะถูกนำไปเป็นสารประกอบในภาคการผลิตต่าง ๆ ไม่ว่าจะเป็นกลุ่มอุปกรณ์อิเล็กทรอนิกส์ และเครื่องมือแพทย์ ที่ในบางครั้ง จะนำผลิตภัณฑ์กลุ่มปิโตรเคมี ไปเป็นตัวเร่งปฏิกิริยาให้การผลิตมีประสิทธิภาพมากขึ้น
ด้วยความสำคัญของธุรกิจกลุ่มนี้ จึงมีการคาดการณ์ว่าความต้องการของปิโตรเคมี จะยังคงเติบโตขึ้นจนเป็นสัดส่วนราว 3 ใน 10 ของความต้องการผลิตภัณฑ์จากน้ำมันทั้งหมด ในปี 2030 หรืออีก 7 ปีข้างหน้า
นอกเหนือจากปิโตรเคมีแล้ว ภาคอุตสาหกรรมอื่น ที่ยังต้องใช้ผลิตภัณฑ์แปรรูปจากน้ำมันดิบ ก็จะมีกลุ่มเชื้อเพลิงอากาศยาน รวมถึงกลุ่มวัสดุก่อสร้าง เช่น ยางมะตอยสำหรับสร้างถนน หรือฉนวนสำหรับหลังคาบ้าน
จากทั้งหมดนี้ จะเห็นได้ว่าน้ำมันดิบยังคงสำคัญ และมีความจำเป็น เพราะยังมีอีกหลายผลิตภัณฑ์ ที่ยากเกินกว่าผลิตภัณฑ์อื่นจะทดแทนได้
แต่ถึงอย่างนั้น ผู้ผลิตน้ำมันดิบทั่วโลก ไม่ว่าจะเป็นสหรัฐอเมริกา, กลุ่ม OPEC, รัสเซีย และจีน ก็คงได้รับผลกระทบจากการเปลี่ยนผ่านทางพลังงาน จากเชื้อเพลิงยานยนต์ ซึ่งเป็นสัดส่วนการกลั่นหลักของน้ำมันดิบ
ซึ่งโจทย์สำคัญสำหรับประเทศกลุ่มนี้ ก็คือต้องหารายได้ใหม่ เพื่อขับเคลื่อนเศรษฐกิจของประเทศให้เดินหน้าต่อไปได้ ในวันที่น้ำมันที่เราเติมกันในปั๊ม มีความต้องการลดลง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-